Maroela Media en AiG: Afrikaans is nou nóg groterMaroela Media is die amptelike digitale mediavennoot van Afrikaans is Groot (AiG) 2019, en danksy dié vennootskap sal Maroela Media se twee miljoen lesers vanjaar heel eerste al die nuutste nuus oor AiG te lese kry. AiG se bestuur en Maroela Media het die nuus oor die mediavennootskap op Donderdag 26 September bekend gemaak. Afrikaans is Groot Te danke aan die ooreenkoms wat gesluit is, sal Maroela Media-lesers eksklusiewe video-onderhoude met AiG-kunstenaars kan geniet, agter die skerms kan sien hoe dié wêreldklas produksie vervaardig word en kaartjies na die AiG-vertonings kan wen. “Maroela Media weet hoe belangrik Afrikaans, en daarmee saam die Afrikaanse kunste en musiek, vir ons gemeenskap is,” het Susan Lombaard, uitvoerende hoof van Maroela Media, oor dié aankondiging gesê. “Ons het onsself daartoe verbind om die Afrikaanse gemeenskap ingelig te hou met gebalanseerde, betroubare nuus. Dit sluit nuus in oor ŉ geleentheid soos Afrikaans is Groot, wat ŉ hoogtepunt op talle Afrikaanssprekendes en op baie van ons lesers se kalenders is.” Die AiG-konsertreeks vind vanjaar van 22 November tot 1 Desember in die Sun Arena by Time Square in Pretoria plaas. Die datums vir die Kaapstad-konserte word later aangekondig. Hoewel kaartjies vir die meeste Pretoria-vertonings reeds uitverkoop is, is daar nog kaartjies beskikbaar vir ŉ bykomende Pretoria-vertoning op 28 November wat ten bate van Solidariteit Helpende Hand, die begunstigde van vanjaar se AiG, by die konsertreeks gevoeg is. Kaartjies kan hier gekoop word. “Die gravitas van Maroela Media as ’n nuusplatform is deurslaggewend,” het Barry Pretorius, vervaardiger en regisseur van AiG, oor die vennootskap gesê. “Maroela Media is ’n betroubare nuusbron wat homself al telkemale bewys het as onpartydig en eg. Hulle gee die feite en is altyd konsekwent.” Volgens Pretorius sal vanjaar se AiG-konserte die grootste in die konsertreeks se bestaan van agt jaar wees. “AiG is ’n lewendige baken van musiek, wat uit ons siel vloei.” Afrikaans is Groot Brendon Hargroves, uitvoerende vervaardiger van die konserte, het ook die vennootskap verwelkom. “Maroela Media praat met dieselfde gehoor as ons. Ons is opgewonde om Maroela Media, as betroubare nuusplatform, aan boord te laat kom vir AiG.” Solidariteit Helpende Hand is die begunstigde van vanjaar se AiG-vertonings, en ook om hierdie rede is die mediavennootskap vir Maroela Media waardevol. “Afrikaans is in die knyp,” het Lombaard gesê. “As ons ernstig is daaroor dat ons Afrikaans wil red en vir ons kinders ŉ toekoms in Afrikaans wil verseker, sal ons die strydbyl in eie geledere moet begrawe en skouer aan die wiel moet sit. Maroela Media se verbintenis is tot Afrikaans en tot die Afrikaanse gemeenskap. “Ons ondersteun AiG omdat ons weet die Afrikaanse kunste en musiek speel ŉ kardinale rol in die taal se voortbestaan. Ons kan nie langer toelaat dat klein verskille ons verdeel nie – Afrikaans, en dit wat die Afrikaanse gemeenskap saambind, is soveel groter as ons verskille.”